Document ID: 32012R0223

ΚΑΝΟΝΙΣΜΌΣ (ΕΕ) αριθ. 223/2012 ΤΗΣ ΕΠΙΤΡΟΠΉΣ
της 14ης Μαρτίου 2012
για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα με σκοπό την προσαρμογή των παραρτημάτων Ι και IV στην τεχνολογική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (1), και ιδίως το άρθρο 31 παράγραφοι 1 και 3,
Εκτιμώντας τα ακόλουθα:
(1)
Το άρθρο 3 του κανονισμού (ΕΚ) αριθ. 2003/2003 προβλέπει ότι κάθε λίπασμα το οποίο ανήκει σε έναν από τους τύπους λιπασμάτων του παραρτήματος Ι και το οποίο πληροί τους όρους που καθορίζονται στον εν λόγω κανονισμό μπορεί να χαρακτηρίζεται ως «λίπασμα ΕΚ».
(2)
Οι τύποι λιπασμάτων που απαριθμούνται στο παράρτημα Ι του κανονισμού (ΕΚ) αριθ. 2003/2003 περιλαμβάνουν ορισμένους τύπους που μπορούν να πωλούνται μόνο σε μορφή λεπτής σκόνης, καθώς και άλλους τύπους που μπορούν να πωλούνται σε μορφή εναιωρημάτων. Λιπάσματα με τη μορφή εναιωρημάτων συνιστούν μικρότερο κίνδυνο για την υγεία των αγροτών, όταν χρησιμοποιούνται υπό συνθήκες υπό τις οποίες η χρήση λεπτής σκόνης θα μπορούσε να έχει ως αποτέλεσμα την εισπνοή σκόνης. Για τη μείωση της έκθεσης των αγροτών σε σκόνες, η επιλογή της χρήσης εναιωρημάτων θα πρέπει να επεκταθεί, ώστε να περιλαμβάνει τύπους λιπασμάτων ιχνοστοιχείων του μαγγανίου, ενώ θα πρέπει να επεκταθεί, επίσης, το εύρος των συστατικών που επιτρέπονται σε υπάρχοντα διαλύματα βοριούχων και χαλκούχων λιπασμάτων.
(3)
Ο κανονισμός (ΕΚ) αριθ. 2003/2003 προβλέπει τη χρήση συμπλεκτικών παραγόντων ως συστατικών λιπασμάτων ιχνοστοιχείων. Ωστόσο, κανένα παρόμοιο λίπασμα δεν έχει χαρακτηριστεί «λίπασμα ΕΚ», επειδή δεν έχει ακόμη θεσπιστεί κατάλογος εγκεκριμένων συμπλεκτικών παραγόντων στο παράρτημα Ι του εν λόγω κανονισμού και επειδή δεν υπάρχουν ονομασίες τύπου λιπασμάτων που περιέχουν συμπλεκτικούς παράγοντες. Δεδομένου ότι, πλέον, υπάρχουν κατάλληλοι συμπλεκτικοί παράγοντες (άλατα του λιγνοσουλφονικού οξέος - στη συνέχεια «LS»), θα πρέπει να προστεθούν στον κατάλογο εγκεκριμένων συμπλεκτικών παραγόντων, ενώ θα πρέπει να δημιουργηθούν και αντίστοιχες ονομασίες τύπου. Οι υπάρχουσες ονομασίες τύπου για λιπάσματα σε μορφή διαλυμάτων θα πρέπει επίσης να προσαρμοστούν ώστε να επιτρέπεται η χρήση συμπλεκτικών παραγόντων, όμως κάθε παρόμοιο διάλυμα θα πρέπει να μην περιέχει περισσότερους από έναν συμπλεκτικούς παράγοντες ώστε να διευκολύνονται οι επίσημοι έλεγχοι.
(4)
Οι νέοι κανόνες για διαλύματα και εναιωρήματα ιχνοστοιχείων απαιτούν την επισήμανση αυτών των τύπων λιπασμάτων. Ωστόσο, λιπάσματα που έχουν επισημανθεί σύμφωνα με τους παλιούς κανόνες θα εξακολουθήσουν να υπάρχουν για κάποιο χρονικό διάστημα. Επομένως, θα πρέπει να προβλεφθεί επαρκής χρόνος για τους κατασκευαστές ώστε να προετοιμάσουν νέες ετικέτες και να πωλήσουν όλα τα υπάρχοντα αποθέματα.
(5)
Ο κανονισμός (ΕΚ) αριθ. 2003/2003 προβλέπει σύνολο κανόνων για την επισήμανση λιπασμάτων που αποτελούνται από μείγματα θρεπτικών ιχνοστοιχείων, όμως δεν προβλέπει αντίστοιχες ονομασίες τύπου στο παράρτημα Ι. Με τον κανονισμό (ΕΕ) αριθ. 137/2011 εισάγεται ο πίνακας Ε.2.4 στο τμήμα Ε.2 του παραρτήματος Ι του κανονισμού (ΕΚ) αριθ. 2003/2003, που περιέχει τις αντίστοιχες ονομασίες τύπου και σαφέστερους κανόνες για λιπάσματα που αποτελούνται από μείγματα θρεπτικών ιχνοστοιχείων. Ωστόσο, ο πίνακας Ε.2.4 απαιτεί κάποιες πληροφορίες επισήμανσης, κάτι που, σε ορισμένες περιπτώσεις, δεν θα ήταν συμβατό με τις απαιτήσεις του άρθρου 6 παράγραφος 6 και του άρθρου 23 παράγραφος 2 του κανονισμού (ΕΚ) αριθ. 2003/2003. Επομένως, ο πίνακας Ε.2.4 θα πρέπει να τροποποιηθεί αναλόγως. Πρέπει να χορηγηθεί μεταβατική περίοδος ώστε να επιτραπεί στους οικονομικούς φορείς να προσαρμοστούν στους νέους κανόνες και να πωλήσουν τα αποθέματά τους λιπασμάτων ανάμεικτων ιχνοστοιχείων.
(6)
Το N,N'-δι(2-υδροξυβενζυλο)αιθυλενοδιαμινο-N,N'-διοξικό οξύ (στη συνέχεια «HBED») είναι ένας οργανικός χηλικός παράγοντας για ιχνοστοιχεία. Ιδίως, ο χηλικός σίδηρος με HBED χρησιμοποιείται για να αντιμετωπιστούν η έλλειψη σιδήρου και η χλώρωση λόγω της έλλειψης σιδήρου σε μια μεγάλη ποικιλία οπωροφόρων δέντρων. Η εξάλειψη της χλώρωσης λόγω έλλειψης σιδήρου και των συμπτωμάτων της εξασφαλίζει πράσινα φύλλα, με καλή αύξηση και ανάπτυξη του φρούτου. Η μορφή χηλικού σιδήρου του HBED έχει εγκριθεί στην Πολωνία χωρίς επιβλαβείς συνέπειες για το περιβάλλον. Επομένως, το HBED πρέπει να προστεθεί στον κατάλογο των εγκεκριμένων οργανικών χηλικών αντιδραστηρίων για ιχνοστοιχεία στο παράρτημα Ι του κανονισμού (ΕΚ) αριθ. 2003/2003. Ωστόσο, κρίνεται σκόπιμο να προβλεφθεί μεταβατική περίοδος, έτσι ώστε το HBED να εγκριθεί μετά τη δημοσίευση του αντίστοιχου προτύπου ΕΝ.
(7)
Το δικυανοδιαμίδιο/1,2,4 τριαζόλιο (στη συνέχεια «DCD/TZ») και το 1,2,4-τριαζόλιο/3-μεθυλοπυραζόλιο (στη συνέχεια «TZ/MP») είναι αναστολείς νιτροποίησης που χρησιμοποιούνται σε συνδυασμό με λιπάσματα που περιέχουν άζωτο με τη μορφή αλάτων ουρίας και/ή αμμωνίου. Οι εν λόγω αναστολείς παρατείνουν τη διαθεσιμότητα αζώτου στις καλλιέργειες και μειώνουν την έκπλυση νιτρικών και τις εκπομπές υποξειδίου του αζώτου στην ατμόσφαιρα.
(8)
Το N-(2-νιτροφαινυλο)φωσφορικό τριαμίδιο (στη συνέχεια «2-NPT») είναι αναστολέας ουρεάσης που έχει σχεδιαστεί για αζωτούχα λιπάσματα που περιέχουν ουρία, με σκοπό την αύξηση της διαθεσιμότητας αζώτου σε φυτά, μειώνοντας ταυτόχρονα τις εκπομπές αμμωνίας στην ατμόσφαιρα.
(9)
Οι DCD/TZ, TZ/MP και 2-NPT έχουν χρησιμοποιηθεί στη Γερμανία και οι DCD/TZ και TZ/MP στην Τσεχική Δημοκρατία επί πολλά χρόνια και έχει αποδειχθεί ότι είναι αποτελεσματικές και ότι δεν συνιστούν κίνδυνο για το περιβάλλον. Επομένως, οι DCD/TZ, TZ/MP και 2-NPT θα πρέπει να προστεθούν στον κατάλογο των εγκεκριμένων αναστολέων νιτροποίησης και ουρεάσης στο παράρτημα Ι του κανονισμού (ΕΚ) αριθ. 2003/2003, ώστε να είναι ευρύτερα διαθέσιμες στους αγρότες σε όλη την Ένωση.
(10)
Ο κανονισμός (ΕΚ) αριθ. 2003/2003 απαιτεί τον έλεγχο των «λιπασμάτων ΕΚ» σύμφωνα με τις μεθόδους δειγματοληψίας και ανάλυσης που περιγράφονται στο παράρτημα IV. Ωστόσο, ορισμένες από τις εν λόγω μεθόδους δεν είναι διεθνώς αναγνωρισμένες και θα πρέπει να αντικατασταθούν από τα πρότυπα ΕΝ που αναπτύχθηκαν πρόσφατα από την Ευρωπαϊκή Επιτροπή Τυποποίησης.
(11)
Τα πρότυπα ΕΝ επικυρώνονται, συνήθως, μέσω διεργαστηριακής σύγκρισης για την ποσοτικοποίηση της αναπαραγωγιμότητας και της επαναληψιμότητας των αναλυτικών μεθόδων. Επομένως, θα πρέπει να γίνει διάκριση ανάμεσα σε επικυρωμένα πρότυπα ΕΝ και σε μη επικυρωμένες μεθόδους, ώστε να εντοπιστούν εκείνα τα πρότυπα ΕΝ των οποίων η στατιστική αξιοπιστία έχει αποδειχθεί.
(12)
Για να απλουστευθεί η νομοθεσία και να διευκολυνθεί η μελλοντική αναθεώρησή της, ενδείκνυται να αντικατασταθεί ολόκληρο το κείμενο των μεθόδων ανάλυσης του παραρτήματος IV του κανονισμού (ΕΚ) αριθ. 2003/2003 με παραπομπές στα πρότυπα EN που δημοσιεύονται από την Ευρωπαϊκή Επιτροπή Τυποποίησης.
(13)
Συνεπώς, ο κανονισμός (ΕΚ) αριθ. 2003/2003 θα πρέπει να τροποποιηθεί ανάλογα.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 32 του κανονισμού (ΕΚ) αριθ. 2003/2003,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις
1. Το παράρτημα Ι του κανονισμού (ΕΚ) αριθ. 2003/2003 τροποποιείται σύμφωνα με το παράρτημα Ι του παρόντος κανονισμού.
2. Το παράρτημα ΙV του κανονισμού (ΕΚ) αριθ. 2003/2003 τροποποιείται σύμφωνα με το παράρτημα ΙΙ του παρόντος κανονισμού.
Άρθρο 2
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το σημείο 1 στοιχεία α), β)i), γ)i), γ)ii), δ)i), ε)i), στ)i) και το σημείο 2 του παραρτήματος Ι αρχίζουν να ισχύουν στις 4 Απριλίου 2013.
Το παράρτημα Ι σημείο 3 καταχώριση 11 του παραρτήματος Ι αρχίζει να ισχύει στις 4 Ιουλίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαρτίου 2012.

Labels: 3
6